Det går den forkerte vej, når det gælder udledning af kvælstoffer, hvoraf hovedparten kommer fra landbruget.

Siden 1990'erne er Danmarks kvælstofudledning faldet stødt, men de sidste tre år er kurven begyndt at stige igen. Det viser en ny endnu ikke offentliggjort rapport fra Århus Universitet, der hvert år måler udledningen af kvælstoffer i vandløb, søer og have i Danmark.

I 2012 blev der udledt 55.371 tons kvælstoffer. Udledningen er siden steget år for år, og den udvikling fortsatte i 2015, viser den nye rapport, som DR Nyheder er kommet i besiddelse af. I 2015 blev der udledt knap 62.000 tons kvælstoffer, hvilket svarer til en stigning på 11 procent siden 2012.

- Det er vi meget bekymret for, for det er den stik modsatte retning af, hvordan det skulle gå, især i forhold til de forudsætninger, som vi ved at Landbrugspakken er vedtaget på, siger Thyge Nygaard, seniorrådgiver i Danmarks Naturfredningsforening.

Bekymrende trend

Landbrugspakken blev vedtaget sidste år under stor debat. Et kontroversielt punkt i landbrugspakken var, at landmændene fik lov til at gøde deres marker mere mod at de udførte en række andre tiltag, der skal virke dæmpende på kvælstofudledningen.

Jeg kan bare sige at de oplevelser, jeg har haft derhjemme på mine egne marker - der tror jeg ikke, at der er taget fuldstændig højde for det. For det var jo helt ekstremt vådt vejr allerede, da vi skulle høste i 2015. Martin Merrild, Landbrug & Fødevarer

I Landbrugspakken har man regnet med, at udledningen af kvælstoffer vil ligge på gennemsnitligt 56.760 tons i perioden fra 2012-2016. Men i de seneste tre år har udledningen af kvælstoffer altså ligget over det gennemsnit, som Landbrugspakken er udregnet efter. Udviklingen giver panderynker hos Danmarks Naturfredningsforening.

- Vi er ret bekymrede for den her trend, der virker ret sikker. Der er rigtig langt i forhold til de mål, vi skal nå for at opnå den gode økologiske tilstand i vores havområder, siger Thyge Nygaard.

Læs også : Faktatjek: Venstre overdriver nye metoder i landbrugspakken

Udledningen af kvælstoffer er reguleret på EU-niveau i vandrammedirektivet. Det er et EU-krav til Danmark, at vi skal reducere vores kvælstofudledning til vandmiljøet, så den kommer ned på 42.000 tons i 2027.